Antonius P. Browne
Antonius Philippus Browne, Baro Meigle (vulgo Anthony P. Browne, natus Monapiae in insula die 29 Novembris 1941, mortuus 13 Octobris 2012 Vasingtoniae (D.C.)), fuit dissignator partium interiorum, inter cuius clientes fuerunt Oprah Winfrey, magnatum mediorum, Andreas Lloyd Webber, compositor musicus, ac Pamela Harriman et Evangelina Bruce, socialitae Vasingtonienses. Browne iuvenis fuit adiutor privatus Roberti Stigwood, administratoris Cream (et Erici Clapton), et aliorum gregum rockicorum Britannicorum, et socius negotii Briani Epstein, administratoris gregis The Beatles. Praeterea ad tempus fuit administrator itinerum per orbem terrarum gregis Bee Gees. Proceres Anglici et Americani suum modum proprium, qui "classicam" Angliae terram rusticam evocavit, aeque animadverterunt, inter quos Nicolaus Henderson, legatus Britannicus. Signa modi eius fuerunt interiores grandes quamquam commodi, et audax tectorum interiorum curatio. "Numquam album invenies tectum in aliquo quod umquam feci," ad New York Times dixit.